Jazz Carlin

Nofwraig o Gymru yw Jazmin Roxy "Jazz" Carlin (ganwyd 17 Medi 1990) sydd wedi cystadlu dros Gymru yng Ngemau'r Gymanwlad a thros Prydain Fawr yn y Gemau Olympaidd.
Mae hi'n cystadlu yng nghystadlaethau dull rhydd ac yn ymarfer ym Mhrifysgol Caerfaddon.

Gyrfa
Ganed Carlin yn Swindon, Lloegr cyn symud i Abertawe gyda'i rhieni, sydd yn hanu o Gymru, yn 2006. Bu'n ymarfer ym Mhwll Cenedlaethol Cymru. Roedd yn aelod o dîm Cymru yng Ngemau'r Gymanwlad ym Melbourne, Awstralia yn 2006 gan orffen yn wythfed yn yr 800m dull rhydd ac yn drydydd yn ras rhagbrofol y 400m dull rhydd. Roedd hefyd yn aelod o'r tîm ras gyfnewid 4x200m dull rhydd orffennodd yn chweched.

Casglodd Carlin ei medal cyntaf yn un o prif bencampwriaeth nofio ym Mhencampwriaeth Nofio'r Byd 2009 yn Rhufain, Yr Eidal. Llwyddodd, ynghŷd â Joanne Jackson, Caitlin McClatchey a Rebecca Adlington, i gipio'r fedal efydd yn y ras gyfnewid 4x200m dull rhydd.

Yng Ngemau'r Gymanwlad 2010 yn Delhi Newydd, India cipiodd Carlin fedal arian yn y 200m dull rhydd a medal efydd yn y 400m dull rhydd ac o'r herwydd cafodd ei henwebu ar gyfer gwobr Personoliaeth Chwaraeon Cymreig y Flwyddyn BBC Cymru

Pedair mlynedd yn ddiweddarach llwyddodd Carlin i gipio'r fedal aur yn yr 800m dull rhydd a'r fedal arian yn y 400m dull rhydd yng Ngemau'r Gymanwlad 2014 yn Glasgow, Yr Alban gan ddod y nofwraig Cymreig cyntaf i gipio medal aur yng Ngemau'r Gymanwlad ers Pat Beavan yng Ngemau'r Gymanwlad 1974.

Yng Ngemau Olympaidd 2016 yn Rio de Janeiro, Brasil casglodd Carlin fedal arian yn y ras 400m ac 800m dull rhydd.

Cystadlodd yng Ngemau’r Gymanwlad Arfordir Aur Awstralia yn 2018 ond methodd ac ennill medal. Dywedodd bryd hynny y byddai'n cymryd seibiant o'r gamp a bu'n dioddef o salwch ac anafiadau. Yn Chwefror 2019 cyhoeddodd ei bod am ymddeol o'r byd nofio cystadleuol.

 Cyfeiriadau 

Categori:Genedigaethau 1990
Categori:Nofwyr o Gymru
Categori:Merched yr 20fed ganrif o Gymru
Categori:Merched yr 21ain ganrif o Gymru
Categori:Pobl o Gymru â medal aur yng Ngemau'r Gymanwlad
Categori:Pobl o Gymru yn y Gemau Olympaidd
Categori:Cystadleuwyr yng Ngemau Olympaidd yr Haf 2016